Il-Kummissjoni, li qed tmexxi l-ġlieda kontra s-sajd illegali, mhux irrappurtat u mhux irregolat (is-sajd IUU) madwar id-dinja, bagħtet twissija (l-hekk imsejħa karta safra) lir-Repubblika tal-Ghana li qiegħda tilgħabha li tiġi identifikata bħala pajjiż li ma jikkooperax fil-ġlieda kontra s-sajd illegali, mhux irrappurtat u mhux irregolat. Id-Deċiżjoni tal-lum ittieħdet minħabba għadd ta' nuqqasijiet fil-kapaċità tal-Ghana li tikkonforma mad-dmirijiet tagħha skont id-dritt internazzjonali bħala Stat tal-bandiera, Stat tal-port, Stat kostali u Stat tas-suq. Il-Kummissarju għall-Ambjent, l-Affarijiet Marittimi u s-Sajd, Virginijus Sinkevičius, qal: “Il-Kummissjoni bl-ebda mod ma tittollera s-sajd IUU. Il-Ghana għandha rwol importanti fil-governanza tas-sajd fl-Afrika tal-Punent. Għalhekk aħna lesti li naħdmu flimkien mal-Ghana biex nindirizzaw it-theddid tas-sajd IUU għas-sostenibbiltà tal-istokkijiet tal-ħut, għall-komunitajiet kostali, għas-sigurtà tal-ikel, u għall-profitti tas-sajjieda rġiel u nisa li jimxu mar-regoli. Is-sajd sostenibbli huwa essenzjali għall-governanza mtejba tal-oċeani.” Il-Għana hija mħeġġa tieħu l-passi meħtieġa biex tirrispetta l-obbligi internazzjonali tagħha fil-ġlieda kontra s-sajd illegali, mhux irrappurtat u mhux irregolat. Fost in-nuqqasijiet identifikati hemm it-trasbordi illegali fuq il-baħar fl-ilmijiet tal-Ghana, minn bastimenti industrijali tat-tkarkir għall-kenuri u bil-kontra, ta' kwantitajiet kbar ta' frieħ tal-ħut ta' speċijiet pelaġiċi, jeżistu nuqqasijiet ta' monitoraġġ, ta' kontroll u ta' sorveljanza tal-flotta, u l-qafas legali mhuwiex allinjat mal-obbligi internazzjonali rilevanti li ffirmat il-Ghana. Is-sanzjonijiet li timponi l-Ghana fuq il-bastimenti li jkunu involuti fis-sajd IUU, jew li jappoġġawh, mhumiex effettivi u ma jaħdmux bħala deterrent. Il-Ghana trid tiżgura l-monitoraġġ effettiv tal-attivitajiet tal-bastimenti tas-sajd, u l-implimentazzjoni korretta tas-sistema ta' infurzar u sanzjonar tagħha. Trid ukoll tiżgura sistema soda ta' ġestjoni tas-sajd li ma tippermettix li l-ħut li jinqabad minn attivitajiet tas-sajd IUU jasal fis-suq tagħha jew fi swieq oħrajn, fosthom is-suq Ewropew. Il-karta s-safra hija twissija li toffri ċ-ċans lill-Ghana tirreaġixxi u tieħu l-passi biex tirranġa s-sitwazzjoni fi żmien raġonevoli. F'dan l-istadju, id-deċiżjoni ma tinvolvi l-ebda miżura li taffettwa l-kummerċ. Madankollu, f'każi ta' non-konformità fuq żmien twil u li jibqgħu għaddejjin, il-pajjiżi fl-aħħar jistgħu jingħataw proċedura ta' identifikazzjoni (l-hekk imsejħa karta ħamra), li tinvolvi sanzjonijiet bħal projbizzjoni li jesportaw il-prodotti tas-sajd tagħhom lejn is-suq tal-UE. Is-sajd illegali, mhux irrappurtat u mhux irregolat qiegħed tabilħaqq jhedded is-sisien tal-Politika Komuni tas-Sajd (PKS) u l-isforzi internazzjonali tal-UE biex tippromwovi aktar governanza tal-oċeani. Skont il-Patt Ekoloġiku Ewropew, u bi qbil mal-Għan ta' Żvilupp Sostenibbli favur il-konservazzjoni u l-użu sostenibbli tar-riżorsi tal-oċeani, tal-ibħra u marini tan-Nazzjonijiet Uniti, il-Kummissjoni impenjat ruħha li tadotta approċċ ta' tolleranza żero għas-sajd IUU. Il-ġlieda kontra s-sajd illegali, mhux irrappurtat u mhux irregolat hija wkoll aspett importanti tal-objettiv li jiġi protett l-ambjent tal-baħar, tal-Istrateġija tal-UE għall-bijodiversità. L-Istrateġija tal-UE għall-Afrika tenfasizza li l-ġlieda kontra s-sajd IUU hija waħda mill-kwistjonijiet ewlenin li trid tiġi indirizzata mas-sħab tagħna Afrikani. Ir-Repubblika tal-Ghana diġà kienet irċeviet karta safra f'Novembru tal-2013, li mbagħad ġiet irtirata f'Ottubru tal-2015, wara li l-Ghana indirizzat in-nuqqasijiet. Kuntest L-UE hija l-akbar importatur tal-prodotti tas-sajd fid-dinja. Il-valur globali stmat tas-sajd IUU huwa ta' bejn EUR 10 u EUR 20 biljun fis-sena. Kull sena jinqabdu bejn 11 u 26 miljun tunnellata ħut b'mod illegali, dan ifisser mill-inqas 15 % tal-qabdiet madwar id-dinja. Id-Deċiżjoni tal-Kummissjoni tal-lum hija msejsa fuq “ir-Regolament tal-UE dwar is-sajd IUU”, li daħal fis-seħħ fl-2010. Wieħed mill-pilastri ta' dan ir-Regolament huwa l-iskema ta' ċertifikazzjoni tal-qabdiet, li tiżgura li jkunu biss prodotti tas-sajd maqbudin b'mod legali li jaslu fis-suq tal-UE. Ir-Regolament jistipula wkoll mekkaniżmi ta' djalogu speċifiċi mal-pajjiżi li mhumiex jikkonformaw mal-obbligi tagħhom bħala Stati tal-bandiera, kostali, tal-port u tas-suq skont id-dritt internazzjonali. Filwaqt li nuqqas ta' kooperazzjoni fil-qafas tad-djalogu jista' jwassal għall-identifikazzjoni ta' pajjiż (l-hekk imsejħa “karta ħamra”), id-djalogi dwar is-sajd IUU huma msejsin fuq il-kooperazzjoni u fuq l-appoġġ lill-pajjiżi, u huma pass importanti biex jiġi indirizzat is-sajd IUU. Is-sanzjonijiet, fosthom projbizzjoni fuq il-kummerċ, jintużaw biss meta ma jkun hemm l-ebda triq oħra biex tiġi infurzata l-konformità. Minn Novembru tal-2012, il-Kummissjoni daħlet fi djalogi formali ma' 27 pajjiż terz, jiġifieri wissiethom uffiċjalment dwar il-ħtieġa li jieħdu azzjoni effettiva biex jiġġieldu s-sajd IUU. Fil-biċċa l-kbira tal-każijiet, ġie osservat progress sinifikanti u għalhekk il-Kummissjoni setgħet tagħlaq il-fażi ta' djalogu formali b'suċċess u tirtira l-karta s-safra. S'issa ftit huma l-pajjiżi li ma wrewx biżżejjed impenn għar-riformi. L-UE qed taħdem fuq il-post biex tappoġġa l-popolazzjoni Ghanejana b'għadd ta' proġetti diversi ta' bini tal-kapaċitajiet. Għal aktar informazzjoni: M&T dwar is-Sajd Illegali, Mhux Irrappurtat u Mhux Irregolat b'mod ġenerali u fil-Ghana. Ħarsa ġenerali lejn il-proċeduri li jiġu attivati kontra pajjiżi terzi mis-Sajd Illegali, Mhux Irrappurtat u Mhux Irregolat.